ทหารไทยตีปีกลูกค้าพุ่ง
แบงก์ทหารไทยยิ้มกริ่ม ลูกค้ารายย่อยเพิ่มปีละ 3 แสนราย เดินหน้าสร้างความต่าง
4 ก.พ. 2556

แบงก์ทหารไทยยิ้มกริ่ม ลูกค้ารายย่อยเพิ่มปีละ 3 แสนราย เดินหน้าสร้างความต่าง 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า หลังจากธนาคารได้สร้างความแตกต่างทางการเงินด้วยการออกผลิตภัณฑ์ใหม่อย่างต่อเนื่อง ทำให้มีลูกค้าใหม่ที่ไม่เคยใช้บริการกับธนาคารเข้ามาใช้บริการเพิ่มขึ้นทุกเดือน ทั้งลูกค้ารายย่อย และลูกค้าขนาดกลางและขนาดย่อม (เอสเอ็มอี) โดยลูกค้ารายย่อยธนาคารได้เพิ่มปีละ 3 แสนราย และลูกค้าเอสเอ็มอี 6,000 ราย ลูกค้าขนาดใหญ่ 500-600 ราย
นายบุญทักษ์ กล่าวว่า ส่วนแบ่งตลาดเงินฝากของธนาคารยังเล็กมากแค่ 67% ทำให้สามารถพัฒนาผลิตภัณฑ์ได้อีกมาก ซึ่งปีนี้จะเป็นปีที่ธนาคารจะออกผลิตภัณฑ์สำหรับลูกค้าทุกกลุ่มอย่างต่อเนื่อง โดยเป็นการคิดผลิตภัณฑ์ขึ้นมาเอง เพื่อให้เกิดความแตกต่างจากตลาด ยึดเอาความต้องการของลูกค้าเป็นหลักในการสร้างผลิตภัณฑ์ โดยไม่นำความต้องการของธนาคารมาเป็นตัวชี้นำ 
ทั้งนี้ ที่ผ่านมาธนาคารทหารไทยเป็นธนาคารแรกที่ออกบัญชีเงินฝากไม่ประจำ (No Fixed Account) ผลิตภัณฑ์ทีเอ็มบี วันแบงก์ วันแอคเค้าท์ ให้ลูกค้าธุรกิจสามารถฝากและถอนเงินจากสาขาใดก็ได้ โดยไม่ต้องเสียค่าธรรมเนียม และ ทีเอ็มบี วันแบงก์ วันเดย์ ฝากเช็คได้เงินใน 1 วัน
นายบุญทักษ์ กล่าวว่า การออกผลิตภัณฑ์ใหม่ทำให้สัดส่วนลูกค้าได้ปรับเป็นลูกค้าเอสเอ็มอีและลูกค้ารายย่อยเพิ่มเป็น 50% ของลูกค้าทั้งหมดจากเดิมที่มีลูกค้าขนาดใหญ่ 60% โดยเป้าหมายในปีนี้จะเพิ่มสัดส่วนลูกค้าเอสเอ็มอีเป็น 35-40% ลูกค้าขนาดใหญ่ 40% ที่เหลือเป็นลูกค้ารายย่อย